Adrian Mutu, liber de contract după despărțirea de CFR Cluj, a mers în Arabia Saudită pentru a urmări din tribune derby-ul campionatului saudit care le pune față în față pe Al-Nassr și Al-Hilal, vineri, 17 mai, ora 21:00. „Briliantul” i-a făcut o surpriză imensă fiului său, Tiago, înainte de fluierul de start.
Adrian Mutu se află în Arabia Saudită în această perioadă. Fostul antrenor de la Rapid, Neftci Baku sau CFR Cluj a mers în Orientul Mijlociu, printre altele, pentru a urmări derby-ul dintre Al-Nassr și Al-Hilal. Totodată, Mutu i-a făcut o surpriză uriașă lui Tiago.
Fiul cel mic al lui Adrian Mutu l-a întâlnit pe Cristiano Ronaldo. Cei trei s-au fotografiat împreună, iar starul lusitan i-a dat un autograf fiului „Briliantului” pe un tricou de joc de la Al-Nassr.
„Am venit să vedem derby-ul Al-Nassr – Al-Hilal. Am vorbit la club să ne întâlnim cu Ronaldo. I-am promis fiului meu că dacă e băiat cuminte o să facă o poză cu Cristiano Ronaldo”, a declarat Adrian Mutu, în exclusivitate, pentru FANATIK.
În vizita din Arabia Saudită, Adrian Mutu s-a întâlnit și cu Ivan Rakitic, fostul mare fotbalist de la Barcelona sau Sevilla. „Briliantul” a asistat la ședința de pregătire a celor de la Al-Shabab, locul 9 în campionatul saudit.
Adrian Mutu a mers în cantonamentul celor de la Al-Shabab la invitația italianului Domenico Teti, directorul sportiv al echipei din Arabia Saudită. Adrian Mutu a profitat din plin și s-a întâlnit cu Ivan Rakitic, care s-a transferat la Al-Shabab în acest an.
„În timp ce vizitez Arabia Saudită, am fost ieri la clubul. A fost o plăcere să mă revăd cu prietenul meu, legenda Croaţiei, Ivan Rakitic. Îi mulţumesc pentru invitaţie directorului sportiv Domenico Teti şi preşedintelui clubului pentru primirea călduroasă.
Bineînţeles, îi mulţumesc şi antrenorului Victor Pereira pentru că m-a lăsat să urmăresc antrenamentul. A fost o experienţă frumoasă. Mult succes la meciul de astăzi şi în viitor”, a scris Adrian Mutu pe rețelele de socializare.
Adrian Mutu a ales să plece într-o excursie exotică după despărțirea de CFR Cluj care s-a produs la începutul lunii aprilie. Golgheterul naționalei României, la egalitate cu Gică Hagi (35), și-a luat familia și a plecat în Egipt.
Fostul internațional în vârstă de 45 de ani a împărtășit experiențele cu fanii pe rețelele de socializare. La un moment dat, „Il Fenomeno” a postat o fotografie cu un crocodil pe pagina personală de Instagram.
Adrian Mutu a mers în Egipt alături de soția sa, Sandra, dar și de fiul cel mic, Tiago. În vârstă de 7 ani, Tiago vrea să-i calce pe urme tatălui său. Fostul mare atacant român a îmbrăcat de-a lungul carierei tricoul unor echipe, precum Inter, Chelsea, Juventus sau Fiorentina.
Știre în curs de actualizare…